ΨΗΦΙΣΜΑ ΤΟΥ ΣΥΜΒΟΥΛΙΟΥ της 17ης Ιουνίου 1992 για την ευρωπαϊκή βιομηχανία αυτοκινήτων (92/C 178/03)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την ανακοίνωση της Επιτροπής σχετικά με τη βιομηχανική πολιτική σε ανοικτό και ανταγωνιστικό περιβάλλον,

την ανακοίνωση της Επιτροπής για μια μεγάλη εσωτερική αγορά αυτοκινήτων,

την ανακοίνωση της Επιτροπής για την ευρωπαϊκή βιομηχανία αυτοκινήτων,

Εκτιμώντας:

ότι η βιομηχανία αυτοκινήτων έχει μεγάλη οικονομική και κοινωνική σημασία για την Κοινότητα-

ότι η κοινοτική αγορά των αυτοκινήτων είναι και θα παραμείνει η πλέον σημαντική και απαιτητική αγορά αυτοκινήτων παγκοσμίως και ότι μπορεί να αποτελέσει τη βάση για την υγιή ανάπτυξη της κοινοτικής βιομηχανίας αυτοκινήτων και των επί μέρους στοιχείων της-

ότι η κοινοτική βιομηχανία αυτοκινήτων οφείλει να προσαρμοσθεί γρήγορα στον όλο και μεγαλύτερο ανταγωνισμό που υπάρχει στις εξαγωγές και την εσωτερική αγορά, ο οποίος, στην περίπτωση αυτή, οφείλεται εν μέρει στο σταδιακό άνοιγμά της προς τις ιαπωνικές ανταγωνιστικές βιομηχανίες-

ότι την ευθύνη για τη βελτίωση της βιομηχανικής ανταγωνιστικότητας έχουν, στην ουσία, οι ίδιοι οι οικονομικοί φορείς του ιδιωτικού τομέα, ενώ οι δημόσιες αρχές πρέπει να τους παρέχουν σαφές και προβλέψιμο πλαίσιο για την άσκηση των δραστηριοτήτων τους και να δημιουργούν ευνοϊκό για την ανταγωνιστικότητα κλίμα-

ότι η Κοινότητα προσφέρει ήδη, στα πλαίσια των διαρθρωτικών ταμείων και των διαφόρων προγραμμάτων, ποικιλία μέσων σε πολλούς τομείς, όπως η περιφερειακή ανάπτυξη, η βιομηχανική μετατροπή, η έρευνα και ανάπτυξη και η συνεργασία μεταξύ μικρών και μεσαίων επιχειρήσεων (ΜΜΕ),

ΕΞΕΔΩΣΕ ΤΟ ΠΑΡΟΝ ΨΗΦΙΣΜΑ:

Ι

ΤΟ ΣΥΜΒΟΥΛΙΟ:

1. Αναγνωρίζει ότι, παρά το προβάδισμα που έχουν τα αυτοκίνητα που παράγονται στη Κοινότητα από τεχνολογική άποψη, παρά την ποιότητά τους, τις καλές επιδόσεις και την προσαρμογή των μοντέλων τους στις απαιτήσεις των καταναλωτών, υπάρχουν σημαντικές αδυναμίες στην οργάνωση και την παραγωγικότητα του τομέα που πρέπει να ξεπεραστεί από τους οικονομικούς φορείς.

2. Τονίζει ότι, για να υλοποιηθούν οι απαραίτητες αλλαγές, πρέπει να καταβληθούν σημαντικές προσπάθειες από όλα τα ενδιαφερόμενα μέρη, υπό την προϋπόθεση ότι τον ουσιαστικό ρόλο ανάπτυξης των αναγκαίων στρατηγικών θα τον έχουν οι επιχειρήσεις, ενώ οι δημόσιες αρχές πρέπει να δημιουργούν ευνοϊκό και αποτελεσματικό κλίμα για τις πρωτοβουλίες προσαρμογής των επιχειρήσεων, τηρουμένης της αρχής της επικουρικότητας.

3. Τονίζει ότι η ολοκλήρωση της εσωτερικής αγοράς θα συμβάλει τα μέγιστα στη διαδικασία εκσυγχρονισμού των δομών της βιομηχανίας της, κυρίως μέσω της ήδη εκτελούμενης εναρμόνισης, και θα ενθαρρύνει τη διακοινοτική συνεργασία.

4. Αναγνωρίζει ότι στο πλαίσιο μιας διαδικασίας μετατροπής, έχει ήδη αρχίσει να αλλάζει ουσιαστικά το σύστημα παραγωγής, πράγμα που μπορεί να έχει ως αποτέλεσμα την προσαρμογή σε επίπεδο απασχόλησης, διάρθρωσης και ικανοτήτων του εργατικού δυναμικού, στοιχεία που μπορεί να ευνοηθούν από τα κατάλληλα κοινοτικά μέσα εάν πληρούνται οι όροι επιλεξιμότητας.

5. Αναγνωρίζει ότι απαιτούνται περισσότερες προσπάθειες εκ μέρους της βιομηχανίας στον τομέα της έρευνας και ανάπτυξης με στόχο τη βελτίωση της ανταγωνιστικότητας διεθνώς.

6. Τονίζει τη σημασία της καταπολέμησης της ρύπανσης σε επίπεδο εκπομπών και ανακύκλωσης, στοχεύοντας στη προβλεψιμότητα και σταθερότητα των τεχνικών κανόνων, καθώς και στην εναρμόνιση της εφαρμογής τους, τηρουμένων των επιταγών του ανταγωνισμού.

7. Αναγνωρίζει τον όλο και σημαντικότερο ρόλο που έχουν οι βιομηχανίες κατασκευής εξοπλισμού και επί μέρους στοιχείων, που είναι συχνά ΜΜΕ, λαμβάνοντας υπόψη την οικονομική βαρύτητα του υποτομέα αυτού και τη συμβολή του στην όλη ανταγωνιστικότητα της βιομηχανίας αυτοκινήτων, και τονίζει την ανάγκη ενδυνάμωσης των σχέσεων μεταξύ ΜΜΕ και μεγάλων επιχειρήσεων.

8. Αναγνωρίζει ότι, για να έχουν οι ενδιαφερόμενες επιχειρήσεις ευνοϊκό περιβάλλον, η Κοινότητα και τα κράτη μέλη οφείλουν να συνεχίσουν, τηρουμένης της αρχής του ανταγωνισμού και της επικουρικότητας:

- τις προσπάθειες προκειμένου να εξασφαλισθεί η υπό ικανοποιητικούς όρους λειτουργία των διεθνών συναλλαγών υπό το φώς του διεθνούς ανταγωνισμού ιδίως στα πλαίσια των πολυμερών συζητήσεων που διεξάγονται στα πλαίσια της Γενικής Συμφωνίας Δασμών και Εμπορίου (ΓΣΔΕ),

- τη συστηματική αξιοποίηση των οικονομικών, τεχνικών και κοινωνικών πληροφοριών που είναι χρήσιμες για την παρακολούθηση της διαρθρωτικής προσαρμογής, για τον εκσυγχρονισμό της βιομηχανίας και της πρόσβασης στις αγορές των τρίτων χωρών,

- τη βελτιστοποίηση των προσπαθειών στον τομέα της έρευνας και την εντατικοποίηση της συνεργίας των κοινοτικών ερευνητικών προγραμμάτων και σχεδίων που εντάσσονται στο ΕΥΡΗΚΑ, διευκρινίζοντας τους στόχους τους και εξασφαλίζοντας τη διάδοση των αποτελεσμάτων τους, λαμβανομένων υπόψη των αναγκών της βιομηχανίας, και συμβάλλοντας στην κοινή συμμετοχή των κατασκευαστών αυτοκινήτων και εξοπλισμού, καθώς και την ευρύτερη συμμετοχή των ΜΜΕ,

- την προώθηση συνεχούς εκπαίδευσης και επαγγελματικής κατάρτισης, προσαρμοσμένης στις σημερινές και μελλοντικές ανάγκες της βιομηχανίας, ούτως ώστε να ελέγχονται οι τεχνολογικές μεταβολές, η μετατροπή και οι νέες μέθοδοι εργασίας, οργάνωσης και εμπορίας,

- την προσαρμογή των περιοχών απασχόλησης στις οποίες μπορεί να υπάρξουν επιπτώσεις, είτε ενθαρρύνοντας την ανάπτυξη εναλλακτικών δραστηριοτήτων και την ανάθεση νέων θέσεων στο προσωπικό, είτε βελτιώνοντας την υποδομή και τις υπηρεσίες στις οποίες έχουν πρόσβαση οι επιχειρήσεις.

ΙΙ

ΤΟ ΣΥΜΒΟΥΛΙΟ ΚΑΛΕΙ ΤΗΝ ΕΠΙΤΡΟΠΗ:

1. Να ενισχύσει, σε συνεργασία με τα κράτη μέλη και τις επαγγελματικές οργανώσεις, την αξιοποίηση των στοιχείων όσον αφορά τις εξαγωγές, την πρόσβαση σε αγορές τρίτων χωρών και το διεθνές εμπόριο που είναι απαραίτητα για την πρόληψη των αθέμιτων πρακτικών, σύμφωνα με τους κανόνες της ΓΣΔΕ.

2. Να εξετάσει περαιτέρω τα στοιχεία που έχουν σχέση με την επιλεκτική διανομή, λαμβάνοντας υπόψη τις διατάξεις της συνθήκης, την ισορροπία μεταξύ των συμφερόντων των κατασκευαστών, των διανομέων και των καταναλωτών, καθώς και τις διαφορετικές κοινοτικές πολιτικές.

3. Να παρακολουθεί σε συνεργασία με τις κατάλληλες ομάδες, ιδιαίτερα δε με τους τενικούς διευθυντές της βιομηχανίας των κρατών μελών και, για θέματα εμπορίου, με την Επιτροπή του άρθρου 113 της συνθήκης, την πρόοδο που σημειώνεται ως προς την υλοποίηση των στόχων που καθορίζει το παρόν ψήφισμα, συμπεριλαμβανομένης της εξέλιξης της ανταγωνιστικότητας, και να υποβάλλει τακτικά έκθεση, τουλάχιστον μία φορά το χρόνο, σχετικά με την επιτευχθείσα πρόοδο.

4. Να συνεχίσει να εφαρμόζει αυστηρά τους ελέγχους όσον αφορά τις ενισχύσεις στον τομέα αυτόν και να εξετάσει την δυνατότητα επεκτάσεώς τους στον τομέα των κατασκευαστών εξοπλισμού.

ΙΙΙ

ΤΟ ΣΥΜΒΟΥΛΙΟ ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ

να θεσπίσουν και, εν ανάγκη, να προτείνουν τα αναγκαία μέτρα στα πλαίσια των κατευθύνσεων που καθορίζονται στο παρόν ψήφισμα. Τα μέτρα αυτά πρέπει να έχουν ως στόχο την προσαρμογή της ευρωπαϊκής βιομηχανίας αυτοκινήτων και πρέπει να λαμβάνονται, εγκαίρως, προκειμένου να συνοδεύσουν αποτελεσματικά το σταδιακό άνοιγμα των αγορών.